CELEX: 32011H0716(01)
Language: el
Date: 2011-07-12 00:00:00
Title: Σύσταση του Συμβουλίου, της 12ης Ιουλίου 2011 , σχετικά με το εθνικό πρόγραμμα μεταρρυθμίσεων της Λιθουανίας για το 2011 και την έκδοση γνώμης του Συμβουλίου σχετικά με το επικαιροποιημένο πρόγραμμα σύγκλισης της Λιθουανίας για την περίοδο 2011-2014

16.7.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 210/1
            
         ΣΫΣΤΑΣΗ ΤΟΥ ΣΥΜΒΟΥΛΊΟΥ,
   της 12ης Ιουλίου 2011,
   σχετικά με το εθνικό πρόγραμμα μεταρρυθμίσεων της Λιθουανίας για το 2011 και την έκδοση γνώμης του Συμβουλίου σχετικά με το επικαιροποιημένο πρόγραμμα σύγκλισης της Λιθουανίας για την περίοδο 2011-2014
   2011/C 210/01
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 121 παράγραφος 2 και το άρθρο 148 παράγραφος 4,
   Έχοντας υπόψη τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και τον συντονισμό των οικονομικών πολιτικών (1), και ιδίως το άρθρο 9 παράγραφος 3,
   Έχοντας υπόψη τη σύσταση της Ευρωπαϊκής Επιτροπής,
   Έχοντας υπόψη τα συμπεράσματα του Ευρωπαϊκού Συμβουλίου,
   Έχοντας υπόψη τη γνώμη της Επιτροπής Απασχόλησης,
   Μετά από διαβούλευση με την Οικονομική και Δημοσιονομική Επιτροπή,
   Εκτιμώντας τα ακόλουθα:
   
               (1)
            
            
               Στις 26 Μαρτίου 2010, το Ευρωπαϊκό Συμβούλιο συμφώνησε με την πρόταση της Επιτροπής για την δρομολόγηση της στρατηγικής για την «Ευρώπη 2020», μιας νέας στρατηγικής για την ανάπτυξη και την απασχόληση, η οποία, βασιζόμενη στον μεγαλύτερο συντονισμό των οικονομικών πολιτικών, θα εστιαστεί σε νευραλγικούς τομείς στους οποίους απαιτείται δράση ώστε να ενισχυθεί το δυναμικό διατηρήσιμης ανάπτυξης και ανταγωνιστικότητας της Ευρώπης.
            
         
               (2)
            
            
               Στις 13 Ιουλίου 2010, το Συμβούλιο εξέδωσε σύσταση σχετικά με τους γενικούς προσανατολισμούς της οικονομικής πολιτικής των κρατών μελών και της Ένωσης (2010 έως 2014) και στις 21 Οκτωβρίου 2010 το Συμβούλιο εξέδωσε απόφαση σχετικά με τις κατευθυντήριες γραμμές των πολιτικών απασχόλησης των κρατών μελών (2), οι οποίες από κοινού αποτελούν τις «ολοκληρωμένες κατευθυντήριες γραμμές». Τα κράτη μέλη κλήθηκαν να λαμβάνουν τις ολοκληρωμένες κατευθυντήριες γραμμές υπόψη στις εθνικές οικονομικές πολιτικές και πολιτικές απασχόλησης.
            
         
               (3)
            
            
               Στις 12 Ιανουαρίου 2011, η Επιτροπή εξέδωσε την πρώτη Ετήσια Επισκόπηση της Ανάπτυξης, η οποία σηματοδοτεί την έναρξη ενός νέου κύκλου οικονομικής διακυβέρνησης στην ΕΕ και του πρώτου Ευρωπαϊκού Εξαμήνου εκ των προτέρων και ολοκληρωμένου συντονισμού πολιτικής, το οποίο εντάσσεται στη στρατηγική «Ευρώπη 2020».
            
         
               (4)
            
            
               Στις 25 Μαρτίου 2011, το Ευρωπαϊκό Συμβούλιο προσυπέγραψε τις προτεραιότητες για τη δημοσιονομική εξυγίανση και τη διαρθρωτική μεταρρύθμιση (σύμφωνα με τα συμπεράσματα του Συμβουλίου της 15ης Φεβρουαρίου και της 7ης Μαρτίου 2011 και κατόπιν της Ετήσιας Επισκόπησης της Ανάπτυξης που εκπόνησε η Επιτροπή). Τόνισε ότι πρέπει να δοθεί προτεραιότητα στην αποκατάσταση υγιών προϋπολογισμών και στη διατηρησιμότητα των δημόσιων οικονομικών, στη μείωση της ανεργίας μέσω μεταρρυθμίσεων στην αγορά εργασίας, και στην καταβολή νέων προσπαθειών για την ενίσχυση της οικονομικής ανάπτυξης. Ζήτησε από τα κράτη μέλη να ενσωματώσουν τις προτεραιότητες αυτές σε συγκεκριμένα μέτρα που θα περιληφθούν στα προγράμματα σταθερότητας ή σύγκλισης και στα εθνικά προγράμματα μεταρρυθμίσεων.
            
         
               (5)
            
            
               Στις 25 Μαρτίου 2011, το Ευρωπαϊκό Συμβούλιο κάλεσε επίσης τα κράτη μέλη που συμμετέχουν στο Σύμφωνο για το Ευρώ να υποβάλουν εγκαίρως τις δεσμεύσεις τους ώστε να περιληφθούν στα προγράμματα σταθερότητας ή σύγκλισης και στα εθνικά προγράμματα μεταρρυθμίσεων.
            
         
               (6)
            
            
               Στις 28 Απριλίου 2011, η Λιθουανία υπέβαλε επικαιροποιημένο πρόγραμμα σύγκλισης για το 2011, το οποίο καλύπτει την περίοδο 2011-2014, καθώς και το εθνικό πρόγραμμα μεταρρυθμίσεων για το 2011. Για να ληφθεί υπόψη η αλληλεξάρτησή τους, τα δύο προγράμματα αξιολογήθηκαν ταυτόχρονα.
            
         
               (7)
            
            
               Η λιθουανική οικονομία ανακάμπτει από σοβαρή οικονομική κρίση, στη διάρκεια της οποίας το ΑΕΠ συρρικνώθηκε κατά 17 % φθάνοντας από το υψηλότερο στο χαμηλότερο σημείο του, καθώς η κατάρρευση της εγχώριας ζήτησης επιδεινώθηκε λόγω της καθίζησης του παγκόσμιου εμπορίου. Η κρίση είχε άμεση επίπτωση στην αγορά εργασίας, και η ανεργία έφθασε σε επίπεδο ρεκόρ, κορυφούμενη στο 18,3 % στα μέσα του 2010, μετά το πρωτοφανές ποσοστό του 4,2 % που είχε επιτευχθεί στις αρχές του 2008. Η οικονομία έχει πλέον σταθεροποιηθεί, χάρη στην αυστηρή προσήλωση στο καθεστώς νομισματικού συμβουλίου, η οποία συνοδεύεται από σημαντική δημοσιονομική εξυγίανση, παράλληλα με την προσαρμογή των μισθών του ιδιωτικού τομέα και με μέτρα που αποσκοπούν στην ενίσχυση της σταθερότητας του χρηματοοικονομικού συστήματος. Με την ανάκαμψη της παγκόσμιας οικονομίας και τις θετικές επιπτώσεις από την ανάκτηση της ανταγωνιστικότητας, οι εξαγωγές αυξήθηκαν και η οικονομική ανάπτυξη αναζωογονήθηκε το 2010. Το 2011, η ανάκαμψη επιταχύνεται, ενώ η εγχώρια ζήτηση αυξάνεται. Ωστόσο, το ποσοστό της ανεργίας θα παραμείνει διψήφιο, παρά τις προβλέψεις για ταχύτερους ρυθμούς μείωσης της ανεργίας.
            
         
               (8)
            
            
               Βάσει της αξιολόγησης του επικαιροποιημένου προγράμματος σύγκλισης σύμφωνα με τον κανονισμό (ΕΚ) αριθ. 1466/97, το Συμβούλιο είναι της γνώμης ότι το μακροοικονομικό σενάριο στο οποίο στηρίζεται το πρόγραμμα σύγκλισης του 2011 είναι ρεαλιστικό αν και η οικονομική ανάπτυξη και ο πληθωρισμός μπορεί να αποδειχθούν υψηλότερα του αναμενομένου. Παρά το γεγονός ότι βασίζεται σε ελαφρώς ευνοϊκότερες αναπτυξιακές παραδοχές για το 2011, σε γενικές γραμμές συμβαδίζει με τις πιο πρόσφατες προβλέψεις της Επιτροπής για το 2012. Το πρόγραμμα σύγκλισης σχεδιάζει να επαναφέρει το έλλειμμα κάτω από την τιμή αναφοράς 3 % ως το 2012, έτος λήξης της προθεσμίας που έχει ορίσει το Συμβούλιο, αλλά δεν ενισχύεται επαρκώς από μέτρα για το 2012. Λόγω της επιτάχυνσης της οικονομικής ανάκαμψης, τα δημοσιονομικά αποτελέσματα για το 2011 ενδέχεται να είναι καλύτερα από τα προβλεπόμενα στο πρόγραμμα. Αν δεν ανανεωθούν, ωστόσο, τα προσωρινά μέτρα εξυγίανσης που λήγουν στα τέλη του 2011, και αν δεν συμπληρωθούν με μόνιμα μέτρα μεγάλης εμβέλειας, υπάρχει ο κίνδυνος να μην επιτευχθούν οι δημοσιονομικοί στόχοι του προγράμματος για το 2012, παρά τη βελτίωση των μακροοικονομικών προοπτικών. Η μέση ετήσια δημοσιονομική προσπάθεια για την περίοδο 2010-2012 είναι σαφώς κατώτερη από τη σύσταση που ενέκρινε το Συμβούλιο στις 16 Φεβρουαρίου 2010 στο πλαίσιο της διαδικασίας υπερβολικού ελλείμματος (ΔΥΕ), δηλαδή 2,25 % του ΑΕΠ. Δεδομένου ότι η οικονομική ανάπτυξη και τα φορολογικά έσοδα είναι αισθητά ανώτερα από τα αναμενόμενα κατά τον χρόνο διατύπωσης της από 16 Φεβρουαρίου 2010 σύστασης του Συμβουλίου στο πλαίσιο της ΔΥΕ, η υλοποίηση της απαιτούμενης δημοσιονομικής προσπάθειας θα επιτρέψει να μειωθεί ταχύτερα το έλλειμμα και να σημειωθεί πρόοδος προς την επίτευξη του μεσοπρόθεσμου δημοσιονομικού στόχου (ΜΔΣ). Ο μεσοπρόθεσμος στόχος για διαρθρωτικό πλεόνασμα της τάξης του 0,5 % του ΑΕΠ δεν προβλέπεται να επιτευχθεί εντός της προγραμματικής περιόδου σύγκλισης.
            
         
               (9)
            
            
               Δεδομένης της σημαντικής προσαρμογής που απαιτείται για την εκπλήρωση του στόχου που καθορίστηκε από τη ΔΥΕ για το 2012 και για την επίτευξη προόδου προς την πραγματοποίηση του μεσοπρόθεσμου δημοσιονομικού στόχου, καθώς και της ανάγκης να εξασφαλιστεί η αναγκαία συγχρηματοδότηση ώστε να επισπευσθεί η απορρόφηση των διαρθρωτικών πόρων από τα ταμεία της ΕΕ και να αυξηθούν οι παραγωγικές επενδύσεις στην οικονομία, θα είναι δύσκολο να καθοριστούν περαιτέρω μέτρα εξυγίανσης. Η βελτίωση της αποτελεσματικότητας του δημόσιου τομέα θα μπορούσε να αφήσει μεγαλύτερο περιθώριο για προσαρμογή των δαπανών, χωρίς να θιγεί η ποιότητα των δημόσιων υπηρεσιών. Αν δεν υπάρξει νέα μεταρρύθμιση, οι δαπάνες που συνδέονται με τη γήρανση του πληθυσμού θα αυξηθούν τις επόμενες δεκαετίες σε ποσοστό υψηλότερο από τον μέσο όρο της ΕΕ. Τον Ιούνιο του 2010, η κυβέρνηση ενέκρινε τα κύρια σημεία ευρείας μεταρρύθμισης του συστήματος κοινωνικής ασφάλισης και συνταξιοδότησης. Η πρόταση περιλάμβανε σημαντικές αυξήσεις των ορίων συνταξιοδότησης, αλλαγές στον τρόπο υπολογισμού των συντάξεων και ένταξη των συντάξεων του δημοσίου στο γενικό καθεστώς κοινωνικής ασφάλισης. Για τη μακροχρόνια διατηρησιμότητα των δημόσιων οικονομικών είναι σημαντικό να εγκριθούν και να υλοποιηθούν με επιτυχία όλες οι πτυχές των προτάσεων αυτών· αυτό θα μπορούσε να συμβάλει και στην αύξηση της προσφοράς εργασίας παρέχοντας περισσότερα κίνητρα προς εργασία στους εργαζομένους μεγαλύτερης ηλικίας, εξασφαλίζοντας παράλληλα την επάρκεια των συντάξεων. Εξάλλου, η μακροχρόνια διατηρησιμότητα των δημόσιων οικονομικών απαιτεί ισχυρότερο δημοσιονομικό πλαίσιο. Συγκεκριμένα, στο διάστημα μέχρι να εκδηλωθεί η κρίση, το δημοσιονομικό πλαίσιο δεν μπόρεσε να εμποδίσει επανειλημμένες σημαντικές αναθεωρήσεις των στόχων που αφορούσαν τις δαπάνες, καθώς και την προκυκλική ανάπτυξη των δαπανών η οποία χρηματοδοτήθηκε από τα έκτακτα έσοδα. Η υπερβολική ανάπτυξη των δαπανών η οποία χρηματοδοτείτο από έσοδα που συνδέονται με την οικονομική άνθηση υπήρξε η αιτία των σημαντικών δημοσιονομικών ανισορροπιών που εμφανίστηκαν κατά τη διάρκεια της κρίσης. Οι ανισορροπίες αυτές συνέβαλαν επίσης στην υπερθέρμανση της οικονομίας. Κατά την τελευταία εκτίμηση της Επιτροπής ο κίνδυνος για την μακροπρόθεσμη βιωσιμότητα των δημοσίων οικονομικών φαίνεται να είναι μεγάλος.
            
         
               (10)
            
            
               Το ποσοστό ανεργίας στη Λιθουανία είναι από τα υψηλότερα στην ΕΕ. Άμεσο μέλημα είναι να διασφαλιστεί ότι η ραγδαία αυτή αύξηση δεν θα γίνει διαρθρωτική. Πολύ αυστηρές εργασιακές ρυθμίσεις και διατάξεις, όσον αφορά το σύστημα κοινωνικής πρόνοιας, οι οποίες ισοδυναμούν με αντικίνητρα για απασχόληση, επηρεάζουν αρνητικά τη λειτουργία της αγοράς εργασίας. Αυτό απαιτεί την αναθεώρηση του Εργατικού Κώδικος και της λοιπής σχετικής νομοθεσίας, ιδίως του νόμου περί χρηματικής κοινωνικής αρωγής. Τα μέτρα που λαμβάνονται σε αυτούς τους τομείς, σε συνδυασμό με ενεργητικές πολιτικές στον τομέα της απασχόλησης οι οποίες θα χρηματοδοτηθούν επαρκώς, θα συμβάλουν ώστε να μειωθεί ο κίνδυνος να καταστεί διαρθρωτική η ανεργία, ενώ παράλληλα θα μειώσουν τη διόλου αμελητέα παραοικονομία.
            
         
               (11)
            
            
               Οι λιθουανικές κρατικές επιχειρήσεις αντιπροσωπεύουν περίπου το 18% του ΑΕΠ. Παραμένουν στο σύνολό τους αναποτελεσματικές και η οικονομική τους απόδοση δεν είναι ικανοποιητική. Η επιτυχημένη μεταρρύθμιση των κρατικών επιχειρήσεων θα ήταν ευεργετική και για τον ανταγωνισμό και θα βελτίωνε το επιχειρηματικό περιβάλλον. Το 2010, η Λιθουανία προέβη σε μεταρρύθμιση πέντε σημαντικών τομέων. Η μεταρρύθμιση καθόρισε για τις επιχειρήσεις του Δημοσίου κατευθυντήριες γραμμές στον τομέα της διαφάνειας, δημιουργώντας τις βάσεις ενός συστήματος που θα υποχρεώνει την κυβέρνηση να λογοδοτεί για τα πεπραγμένα της. Το ψήφισμα της κυβέρνησης, τον Δεκέμβριο του 2010, για τη βελτίωση της αποτελεσματικότητας αποτελεί ένα ακόμη αξιόπιστο πλαίσιο για τη μεταρρύθμιση. Εντούτοις, όλα αυτά παραμένουν απλώς πλαίσια και κατευθυντήριες γραμμές· εξάλλου, ορισμένα νευραλγικά μέτρα που είχαν αρχικά προταθεί, και τα οποία θα είχαν διασφαλίσει τον διαχωρισμό των ρυθμιστικών λειτουργιών και του ιδιοκτησιακού καθεστώτος, δεν περιλαμβάνονται στο ψήφισμα.
            
         
               (12)
            
            
               Η ενεργειακή ένταση της λιθουανικής οικονομίας είναι από τις υψηλότερες στην ΕΕ. Το γεγονός αυτό συνδέεται, σε μεγάλο βαθμό, με την οικιακή θέρμανση, όπου το μεγαλύτερο μέρος του προβλήματος εστιάζεται στις κακοδιατηρημένες πολυκατοικίες. Παρά τη δρομολόγηση, από το 2004, στρατηγικής για την επίλυση αυτού του προβλήματος, ελάχιστες επενδύσεις πραγματοποιήθηκαν. Επιπλέον, σημειώθηκε ραγδαία αύξηση των επιπέδων ιδιοκτησίας επιβατικών αυτοκινήτων, ενώ τα έσοδα από τη φορολόγηση της ενέργειας και των μεταφορών σημείωσαν πτώση σε σχέση με το ΑΕΠ και τους φόρους επί της εργασίας (πολύ κάτω από τον μέσο όρο της ΕΕ). Η λήψη μέτρων για την αντιμετώπιση των χαμηλών συντελεστών φορολόγησης της ενέργειας, καθώς και εκείνων που εφαρμόζονται για την άδεια κυκλοφορίας και την ιδιοκτησία οχημάτων, θα συνέβαλλε στη βραχυπρόθεσμη δημοσιονομική εξυγίανση, παρέχοντας παράλληλα κίνητρα για αποδοτικότερη χρήση της ενέργειας.
            
         
               (13)
            
            
               Παρά το γεγονός ότι η Λιθουανία διαθέτει ένα κανονιστικό πλαίσιο σε γενικές γραμμές ευνοϊκό για τις επιχειρήσεις, οι επιδόσεις της είναι σχετικά χαμηλές όσον αφορά τους όρους που ισχύουν για τις επιχειρήσεις που βρίσκονται στο στάδιο της εκκίνησης, τις προθεσμίες και το κόστος έκδοσης οικοδομικών αδειών, καθώς και την προστασία των επενδυτών. Η βελτίωση των κανονισμών στους παραπάνω τομείς θα τονώσει τη δημιουργία θέσεων απασχόλησης, καθώς και την ανάπτυξη. Η μεταρρύθμιση της πολιτικής ανταγωνισμού μπορεί να βελτιώσει περαιτέρω το επιχειρηματικό περιβάλλον, αλλά η πρόοδος είναι αργή, ιδίως στους τομείς της ενέργειας και του λιανικού εμπορίου τροφίμων. Η ολοκλήρωση της αναθεωρημένης στρατηγικής όσον αφορά την εθνική ενεργειακή ανεξαρτησία θα συμβάλει στην αντιμετώπιση των προβλημάτων ασφάλειας του εφοδιασμού και ενίσχυσης του ανταγωνισμού στον τομέα της παραγωγής ηλεκτρικής ενέργειας. Η υλοποίηση της τρίτης νομοθετικής δέσμης της ΕΕ όσον αφορά την αγορά ηλεκτρικής ενέργειας και φυσικού αερίου θα βελτιώσει τον ανταγωνισμό στη λιανική αγορά ενέργειας. Στον τομέα του λιανικού εμπορίου τροφίμων, η Λιθουανία ψήφισε το 2009 νόμο για την απαγόρευση των αθέμιτων δραστηριοτήτων των επιχειρήσεων λιανικού εμπορίου. Εντούτοις, ανεπαρκές παραμένει το επίπεδο ανταγωνισμού στον τομέα του λιανικού εμπορίου τροφίμων, εν μέρει εξαιτίας της διάρθρωσης του τομέα και της αναποτελεσματικής κανονιστικής ρύθμισης της αγοράς. Η συγκέντρωση που παρατηρείται στον τομέα των αλυσίδων καταστημάτων εμπορίας τροφίμων εμφανίζει ανοδική τάση, και το 2008 το μερίδιο των τεσσάρων μεγαλύτερων λιανεμπόρων έφθασε το 72 %.
            
         
               (14)
            
            
               Η Λιθουανία έχει αναλάβει σειρά δεσμεύσεων στο πλαίσιο του Συμφώνου για το Ευρώ +. Για την ενίσχυση της διατηρησιμότητας των δημόσιων οικονομικών, η Λιθουανία θα θεσπίσει νόμους ώστε να διευκολύνει τη σώρευση κεφαλαίων στο αποθεματικό του Δημοσίου Ταμείου για την αντιμετώπιση δύσκολων οικονομικών περιόδων, και θα προωθήσει μια υπεύθυνη αντιπληθωριστική δημοσιονομική πολιτική. Εξαγγέλθηκαν επίσης ορισμένα σημαντικά μέτρα για τη μεταρρύθμιση του συστήματος συνταξιοδότησης και κοινωνικής ασφάλισης. Τα μέτρα για την απασχόληση εστιάζονται στην τόνωση των προσλήψεων, στην καταπολέμηση της παράνομης και αδήλωτης εργασίας, και στην προώθηση ευέλικτων συμβάσεων απασχόλησης. Για τη βελτίωση του επιχειρηματικού περιβάλλοντος, η Λιθουανία ανέλαβε σειρά δεσμεύσεων που συνίστανται στην ενίσχυση των ελέγχων στις επιχειρήσεις, την αύξηση της διαφάνειας και τη μείωση του διοικητικού φόρτου των επιχειρήσεων. Οι δεσμεύσεις αυτές αναφέρονται στους τέσσερις τομείς του Συμφώνου. Στο σύνολό τους, αντιστοιχούν στο θεματολόγιο μεταρρυθμίσεων που παρουσιάζεται στο πρόγραμμα σύγκλισης και στο εθνικό πρόγραμμα μεταρρυθμίσεων. Τα μέτρα που προβλέπονται στον τομέα της απασχόλησης, εφόσον υλοποιηθούν, θα συμβάλουν θετικά στην τόνωση της ζήτησης εργατικού δυναμικού. Οι δεσμεύσεις αυτές έχουν αξιολογηθεί και ληφθεί υπόψη στις συστάσεις.
            
         
               (15)
            
            
               Η Επιτροπή αξιολόγησε το πρόγραμμα σύγκλισης και το εθνικό πρόγραμμα μεταρρυθμίσεων, καθώς και τις δεσμεύσεις του Συμφώνου για το Ευρώ+. Έλαβε υπόψη όχι μόνον τη συνάφειά τους για διατηρήσιμη δημοσιονομική και κοινωνικοοικονομική πολιτική στη Λιθουανία, αλλά και τη συμμόρφωσή τους με τους κανόνες και τις κατευθυντήριες γραμμές της ΕΕ, δεδομένης της ανάγκης να ενισχυθεί η συνολική οικονομική διακυβέρνηση της Ευρωπαϊκής Ένωσης μέσω της συμβολής της ΕΕ σε μελλοντικές εθνικές αποφάσεις. Υπ’ αυτό το πρίσμα, η Επιτροπή εκτιμά ότι θα υπάρξει ανάγκη να ληφθούν μέτρα που θα διασφαλίζουν την τήρηση των δημοσιονομικών στόχων για το 2012. Θα πρέπει επίσης να αναληφθούν περαιτέρω πρωτοβουλίες για τη μεταρρύθμιση του συνταξιοδοτικού συστήματος ούτως ώστε να βελτιωθεί η διατηρησιμότητα των δημόσιων οικονομικών και να ενθαρρυνθεί η παράταση του εργασιακού βίου, για τη βελτίωση της λειτουργίας της αγοράς εργασίας, για την εφαρμογή της δέσμης μεταρρυθμίσεων στις επιχειρήσεις του Δημοσίου, για τη βελτίωση της ενεργειακής απόδοσης και την αντιμετώπιση του προβλήματος της χαμηλής φορολόγησης της ενέργειας, καθώς και για την ενίσχυση του ανταγωνισμού σε ορισμένους τομείς.
            
         
               (16)
            
            
               Βάσει της παρούσας αξιολόγησης, λαμβανομένης επίσης υπόψη της σύστασης του Συμβουλίου δυνάμει του άρθρου 126 παράγραφος 7 της συνθήκης για τη λειτουργία της Ευρωπαϊκής Ένωσης, της 16ης Φεβρουαρίου 2010, το Συμβούλιο εξέτασε την επικαιροποιημένη έκδοση του προγράμματος σύγκλισης της Λιθουανίας, και η γνώμη του (3) διατυπώνεται, ειδικότερα, στη σύσταση που περιλαμβάνεται στα σημεία (1) και (2) κατωτέρω. Λαμβάνοντας υπόψη τα συμπεράσματα του Ευρωπαϊκού Συμβουλίου, της 25ης Μαρτίου 2011, το Συμβούλιο εξέτασε το εθνικό πρόγραμμα μεταρρυθμίσεων της Λιθουανίας,
            
         ΣΥΝΙΣΤΑ στη Λιθουανία να αναλάβει δράση κατά την περίοδο 2011-2012 προκειμένου:
   
               1.
            
            
               Να λάβει συμπληρωματικά φορολογικά μέτρα μόνιμου χαρακτήρα, μέχρι την έκδοση του προϋπολογισμού του 2012, για τη διόρθωση του υπερβολικού ελλείμματος σύμφωνα με τις συστάσεις του Συμβουλίου στα πλαίσια της ΔΥΕ. Να βελτιώσει την τήρηση των φορολογικών υποχρεώσεων και να αξιοποιήσει πλήρως την οικονομική ανάκαμψη ώστε να επιταχυνθεί περαιτέρω η μείωση του ελλείμματος και να σημειωθεί πρόοδος προς την επίτευξη του μεσοπρόθεσμου δημοσιονομικού στόχου κατά 0,5 % τουλάχιστον του ΑΕΠ ετησίως. Να ενισχύσει το δημοσιονομικό πλαίσιο, εισάγοντας ιδίως στο μεσοπρόθεσμο δημοσιονομικό πλαίσιο περιοριστικά ανώτατα όρια δαπανών, η εφαρμογή των οποίων θα μπορεί να ελέγχεται.
            
         
               2.
            
            
               Να εγκρίνει την προτεινόμενη νομοθεσία εφαρμογής όσον αφορά τη μεταρρύθμιση του συνταξιοδοτικού συστήματος. Να καταργήσει τα φορολογικά αντικίνητρα στον τομέα της εργασίας για τα άτομα που βρίσκονται ή πλησιάζουν την ηλικία συνταξιοδότησης με σκοπό να βελτιώσει τη συμμετοχή στην αγορά εργασίας.
            
         
               3.
            
            
               Να αυξήσει την ευελιξία της αγοράς εργασίας μέσω της τροποποίησης της εργατικής νομοθεσίας ώστε να γίνει πιο ευέλικτη και να καταστεί δυνατή η καλύτερη χρήση των συμβάσεων ορισμένου χρόνου. Να τροποποιήσει τη σχετική νομοθεσία ώστε να διασφαλίσει ότι το σύστημα κοινωνικής πρόνοιας δεν παρέχει αντικίνητρα εργασίας.
            
         
               4.
            
            
               Να υλοποιήσει, μέχρι τα τέλη του 2011, όλες τις πτυχές της δέσμης μεταρρυθμίσεων των κρατικών επιχειρήσεων, διασφαλίζοντας τον διαχωρισμό του ιδιοκτησιακού καθεστώτος από τις ρυθμιστικές λειτουργίες, τη σαφήνεια των επιχειρηματικών στόχων, την ενίσχυση της διαφάνειας και τον διαχωρισμό εμπορικών και μη εμπορικών δραστηριοτήτων.
            
         
               5.
            
            
               Να βελτιώσει την ενεργειακή απόδοση των κτιρίων μέσω και της γρήγορης υλοποίησης του ταμείου χαρτοφυλακίου και να λάβει μέτρα για τη στροφή της φορολόγησης προς τη χρήση της ενέργειας.
            
         
               6.
            
            
               Να λάβει μέτρα για τη βελτίωση των όρων που παρέχονται στις επιχειρήσεις στο στάδιο της εκκίνησης και της έκδοσης οικοδομικών αδειών, καθώς και για την ενίσχυση του ανταγωνισμού στους τομείς της ενέργειας και του λιανικού εμπορίου.
            
         
      Βρυξέλλες, 12 Ιουλίου 2011.
      
         
            Για το Συμβούλιο
         
         
            Ο Πρόεδρος
         
         J. VINCENT-ROSTOWSKI
      
   
   
      (1)  ΕΕ L 209 της 2.8.1997, σ. 1.
   
      (2)  Διατηρούνται για το 2011 με την απόφαση 2011/308/ΕΕ του Συμβουλίου, της 19ης Μαΐου 2011, για τις κατευθυντήριες γραμμές των πολιτικών απασχόλησης των κρατών μελών (ΕΕ L 138 της 26.5.2011, σ. 56).
   
      (3)  Προβλέπεται στο άρθρο 9 παράγραφος 3 του κανονισμού (ΕΚ) αριθ. 1466/97.